**ELŐTERJESZTÉS**

**A Gazdasági és Városstratégiai Bizottság 2017. december 11-i ülésére**

**Javaslat az e-Mobi Elektromobilitás Nonprofit Kft. részére ingyenes használat biztosítására**

Az e-Mobi Elektromobilitás Nonprofit Korlátolt Felelősségű Társaság (1037 Budapest, Montevideo utca 2/C., Cégjegyzékszám: 01-09-281052; Adószám: 25539431-2-42, továbbiakban: „e-Mobi”), amely 100% állami tulajdonban van, a Nemzetgazdasági Minisztériumkezdeményezésére, a Kormány által az 1487/2015. (VII.21.) Kormányhatározattal elfogadott **Jedlik Ányos Terv** végrehajtására jött létre. Legfontosabb feladata, hogy az **Európai Parlament és a Tanács 2014/94EU irányelvében** előírtak kapcsán szakmailag hatékonyan támogassa az elektromobilitás hazai fejlesztését és széleskörű elterjesztését. Szerepet vállal a piaci szereplők összehangolásában, kiemelt szerepet tölt be az e-mobilitás hazai elterjedéséhez kapcsolódó közvélemény formáló feladatok megvalósításában. Ennek részeként tevékenyen részt vesz közhasználatra felajánlott elektromos töltőoszlopok közterületen történő telepítésében.

Előzetes egyeztetés alapján az e-Mobi NKft. arról tájékoztatta Szombathely Megyei Jogú Város Önkormányzatát, hogy a Szombathely, Hollán Ernő utcában (6001/1, 6297/3 hrsz.) 47°13'49.0"N16°37'05.1"E GPS koordinátákkal jelölt közterületi ingatlant, elektromos autó töltőberendezés létesítése céljából igénybe kívánja venni az Önkormányzattal kötött együttműködési megállapodás alapján. A berendezés telepítésével, üzemeltetésével kapcsolatos minden költséget (beleértve a villamos energia költségét is) állami forrásból az e-Mobi NKft. finanszírozza. Az e-Mobi NKft. kéri, hogy az elektromos autó töltőberendezés helyére és a hozzá tartozó parkolóhelyekre (2 db) vonatkozóan az Önkormányzat biztosítson ingyenes használatot. A felek erre vonatkozóan Együttműködési megállapodást kötnek, a Megállapodást a hatálybalépéstől számított 10 éves határozott időre kötik, amelyet Használatba adó vagy Használó egy alkalommal további 5 évre meghosszabbíthat.

Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet 11. § a) pontja alapján az önkormányzati vagyon 3 éves időtartamot meghaladó ingyenes használatát a Közgyűlés jogosult engedélyezni.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2017. december 8.**

 **/: Dr. Puskás Tivadar :/**

**Határozati javaslat**

**…./2017. (XII. 11.) GVB. számú határozat**

1. A Bizottság javasolja a Közgyűlésnek, hogy támogassa a Szombathely, Hollán Ernő utca 6001/1 és 6297/3 hrsz. alatti ingatlanokon, az e-Mobi NKft. által telepítendő elektromos autótöltő kialakítását, egyúttal – Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet 11. § a) pontja alapján – engedélyezze a töltőpont kialakításához szükséges ingatlanrészek ingyenes használatát.
2. A Bizottság javasolja a Közgyűlésnek, hogy hatalmazza fel a polgármestert az előterjesztés mellékletét képező Együttműködési megállapodás aláírására.

**Felelős:** Dr. Puskás Tivadar, polgármester

Lendvai Ferenc, a Gazdasági és Városstratégiai Bizottság elnöke

 (végrehajtásért: Lakézi Gábor, a Városüzemeltetési Osztály vezetője)

**Határidő**: azonnal